**Luonnonlain puolue** (LLP) oli suomalainen 1990-luvulla toiminut puolue, joka perusti poliittisen ohjelmansa yksilön ja yhteiskunnan henkisten voimavarojen kohottamiselle. LLP:n listoilta ei koskaan valittu kansanedustajia tai kunnanvaltuutettuja. Puolue poistettiin rekisteristä huhtikuussa 1999 eikä sitä sen jälkeen ole rekisteröity uudelleen. LLP osallistui vielä vuoden 2000 kunnallisvaaleihin.

Historia
--------

LLP:n ideologian lähtökohtana oli Maharishi Mahesh Yogin kehittämä transsendenttisen meditaation (TM) menetelmä. Suomalaiset TM:n kannattajat olivat järjestäytyneet jo 1970-luvun alusta alkaen. Puolue järjestäytyi syyskuussa 1994 tavoitteenaan seuraavan vuoden eduskuntavaaleihin osallistuminen, ja se merkittiin puoluerekisteriin joulukuussa.

LLP:llä oli monia yksityiskohtaisia ehdotuksia ihmisten elämän parantamiseksi. Vaalikampanjassa 1995 tiedotusvälineitä kiinnosti varsinkin niin sanottu joogalento. LLP halusi palkata maan pelastamiseksi 7 000 joogalentäjää. Muut puolueet eivät suhtautuneet LLP:hen kovin vakavasti. Tutkija Sami Borgin mukaan puolueen tavoitteilla ei ollut mitään tekemistä politiikan kanssa. Seuraavalla kerralla puolueen lääkkeisiin kuuluivat esimerkiksi ikivanha pulssin tunnustelutekniikka, asuntoalueiden kaavoittaminen pääilmansuuntien mukaan ja joogalentäjiksi koulutettavista pitkäaikaistyöttömistä muodostettu stressipesukone. Ravinto oli yksi LLP:n keskeinen teema ja puolue kannatti luomuruokaan siirtymistä. LLP kampanjoi voimakkaasti geenimuunneltuja elintarvikkeita vastaan.

LLP:n puheenjohtaja oli tamperelainen Timo Lahtinen, jonka mukaan puolueeseen kuului vuonna 1999 noin sata jäsentä. Varapuheenjohtajana toimivat psykoterapeutti Tuulikki Saaristo, Satu Tunkelo ja Wojtek Skalski. Puoluesihteeri oli Juha Suominen. LLP oli osa vuodesta 1992 toiminutta luonnonlain puolueiden kansainvälistä verkostoa ja puolueen ohjelma oli käännetty suoraan esikuvilta. Samanaikaisesti Euroopan unionin huippukokouksen kanssa vuonna 1999 järjestettiin Helsingissä Euroopan luonnonlain puolueiden yhteinen kokous.

LLP:n kotisivut päivitettiin viimeksi vuonna 2001, jolloin niillä kerrottiin puoluetoiminnan olevan pysähdyksissä ja aktiivien jatkavan toimintaansa muilla foorumeilla.

LLP:n puheenjohtaja Timo Lahtinen on sittemmin toiminut rakennusalan yrittäjänä.

Joogalento
----------

LLP opittiin tuntemaan tiedotusvälineissä "joogalentäjien" puolueena. Tämä erityinen joogamestari Patañjalin kehittämä joogatekniikka sai keskeisen roolin LLP:n ohjelmassa ja sitä harjoittamalla väitettiin olevan mahdollista "poistaa kollektiivisesta tietoisuudesta stressiä, joka muuten ilmenisi kaikenlaisten sosiaalisten ongelmien muodossa." Joogalennossa tehdään mietintäharjoituksia hyppimällä jalat ristissä. Joogalentäjän keho nytkähtelee meditaation aikana (usein hallitsemattomasti), mikä saa aikaan pomppuliikkeen ja vaikutelman lentämisestä. Joidenkin transsendenttisen meditaation kannattajien mukaan kyse on levitaatiosta. LLP:n varapuheenjohtaja Saaristo kertoi vuonna 1995: "Joogalento on itse asiassa pomppaus, jonka synnyttää meditaatiossa saavutettava aivosähkökäyrien yhdentyminen. Pomppaus on sivuilmiö, tärkeää on tietoisuuden harmonisoituminen." LLP:n lisäksi joogalennon sanomaa levittivät puoluetta lähellä olleet Suomen Joogalentoklubi ja TM-Liitto. LLP lupasi valtaan päästyään palkata 7000 hengen joogalentoryhmän.

Vaalit
------

|  |
| --- |
| **Tulokset** |
| **Eduskuntavaalit** |
| Vuosi | Edustajat | Äänet |
| 1995 | 0 | 6 819 | 0,25% |
| 1999 | 0 | 3 903 | 0,15% |
| **Kunnallisvaalit** |
| Vuosi | Valtuutetut | Äänet |
| 1996 | 0 | 1 217 | 0,05% |
| 2000 | 0 | 360 | 0,02% |
| **Europarlamenttivaalit** |
| Vuosi | Edustajat | Äänet |
| 1996 | 0 | 3 327 | 0,15% |

LLP osallistui kahdesti eduskunta- ja kunnallisvaaleihin sekä kerran eurovaaleihin.

Vuoden 1995 eduskuntavaaleissa LLP asetti 69 ja vuonna 1999 118 ehdokasta. Puolueella oli molemmilla kerroilla lista kaikissa manner-Suomen vaalipiireissä. LLP ei solminut yhtään vaaliliittoa. Puolueen ääniharava oli vuonna 1995 Tuulikki Saaristo (475 ääntä) ja 1999 Päivi Ahjopalo (179).

LLP osallistui kunnallisvaaleihin 1996 omalla listallaan 12 kunnassa, mutta puolue ei saanut yhtään valtuutettua. Eniten ääniä LLP sai Helsingissä (479) ja suurimman ääniosuuden Raisiossa (0,4%). Vaaleissa 2000 LLP asetti oman yhteislistansa neljässä kunnassa (Helsinki, Hämeenlinna, Tampere, Turku), joissa se sai yhteensä 360 ääntä. LLP:n lehdistösihteerinä aiemmin toiminut Asko Ali-Marttila valittiin Lopen kunnanvaltuustoon omalta valitsijayhdistyslistaltaan.

Lähteet
-------

1. 1 2  Puoluerekisteriin merkityt ja siitä poistetut puolueet (Arkistoitu – Internet Archive) (Oikeusministeriö 13.8.2009)
2. ↑  Jyrki Rossi: Hindulaispohjaisia liikkeitä Suomessa
3. ↑  Luonnonlain puolue aikoo mukaan eduskuntavaaleihin[vanhentunut linkki] (Helsingin Sanomat 29.10.1994)
4. ↑  Anneli Sundberg: Eduskuntaan vaikka lentäen. Eduskuntavaaleissa äänestäjiä kosiskelee kolme aivan uutta puoluetta[vanhentunut linkki] (Helsingin Sanomat 15.1.1995)
5. 1 2  Vesa Somppi: Luonnonlain puolue lupaa puolittaa sairaudet (Ilkka 31.1.1999)
6. 1 2  Stressinpesukone pesisi pois työttömyyden[vanhentunut linkki] (Helsingin Sanomat 1.3.1999)
7. ↑  Katso esimerkiksi Ensimmäiset geenirehut ja -ruoat saapuneet Suomeen – kuluttajat ja maanviljelijät ihmeissään (LLP:n lehdistötiedote 1.1.1997)
8. 1 2  Merja Ojansivu & Kari Soinio: Elämä on ystävä vaikka kolhiikin[vanhentunut linkki] (Helsingin Sanomat 8.1.1995)
9. ↑  Eduskuntavaalit 1999. Vedalaista politiikkaa maailmanlaajuisesti (LLP 1999)
10. ↑  Luonnonlain puolueiden kokous tarjoaa EU-johtajille edistynyttä puolustusteknologiaa pysyvän rauhan ja turvallisuuden takeeksi (Arkistoitu – Internet Archive) (LLP:n lehdistötiedote 10.12.1999)
11. ↑  Luonnonlain puolue Suomessa (LLP 2001)
12. ↑  Juupaluoma, Johanna: Suomi haluttiin pelastaa joogalla – onko tämä historian hämmentävin puolue?  28.3.2015. Turun Sanomat.
13. ↑  Joogalento (LLP 1997)
14. ↑  Levitaatio käytännössä mahdotonta (Tieteen kuvalehti 7/2003)
15. ↑  Lääääh, puuh, heh, sanoi joogalentäjä[vanhentunut linkki]. *Helsingin Sanomat* 27.7.1996.
16. ↑  Luonnonlain puolue (joogalentäjät) | Yle Areena *areena.yle.fi*. Viitattu 4.4.2023.
17. ↑  Luettelo ehdokkaista vaalipiireittäin ja puolueittain, myös heidän äänimääränsä ja vertauslukunsa 1995 (Tilastokeskus)
18. ↑  Luettelo ehdokkaista vaalipiireittäin ja puolueittain, myös heidän äänimääränsä ja vertauslukunsa (Tilastokeskus 1999)
19. ↑  Tilastokeskuksen PX-web tietokannat: Eduskuntavaalit
20. ↑  Tilastokeskuksen PX-Web-tietokannat: Kunnallisvaalit 1976-2017 (Tilastokeskus)
21. ↑  Tulokset (Arkistoitu – Internet Archive) (Oikeusministeriö 13.11.2000)
22. ↑  Tietoisuuskeskeisellä politiikalla äänivyöry Lopen kunnassa (Arkistoitu – Internet Archive) (LLP:n lehdistötiedote 23.10.2000)

Aiheesta muualla
----------------

* Luonnonlain puolueen kotisivut
* Luonnonlain puolueen ohjelma (1996)